Regering befonds steeds net swart nagraadse studente#FeesMustFall-studentebetogings in Oktober 2015. Tussen 70% en 90% van studente wat tydens die vorige boekjaar finansiering vir nagraadse studie ontvang het, was swart. Nietemin dring die departement daarop aan dat rasgeteikende befondsing vir studente steeds nagejaag word. So het Buti Manamela, adjunkminister van hoër onderwys, wetenskap en tegnologie, tydens Dinsdag se sitting van die parlementêre portefeuljekomitee vir hoër onderwys gesê. Dit is tydens die sitting bevestig dat die Nasionale Navorsingstigting daarna mik dat 80% van alle nagraadse studente wat befonds word, swart moet wees en 55% daarvan vroue. Op honneursvlak was 90,7% van die studente wat in die 2018-’19-boekjaar befonds is, swart en 59,2% vroue. Op magistervlak was 79,3% van studente swart en 57,7% vroue en op doktorale vlak 75% swart en 51,8% vroue wat befonds is. “Hierdie syfers toon aan dat drie van die mikpunte vir befondsing reeds oortref word, terwyl die ander drie naby daaraan is. Die VF Plus betreur dus hierdie standpunt,” sê dr. Wynand Boshoff, VF Plus-woordvoerder vir hoër onderwys. Dit het tot ’n vraag van die VF Plus gelei om uit te vind of bevoordeling van aangewese groepe gestaak gaan word om te verhinder dat nuwe wanbalanse geskep word. Manamela se reaksie op die vraag was dat hul teikens bereik het, maar nog nie aan die vraag na befondsing van swart studente voldoen het nie. “Die VF Plus beskou dit as ’n duidelike teken dat die ANC-regering geen plan het om nou of in die toekoms van rasgegronde teikens afstand te doen nie. Dit herbevestig die noodsaaklikheid vir Afrikaners en ander minderhede om na hul eie opleiding en toekoms om te sien,” sê Boshoff.